
I. Умумий қоидалар
Ушбу Низом «Journal of Digital Medicine and Clinical Innovation» илмий-тиббий журнали (кейинги ўринларда – «Журнал») фаолиятининг ташкилий асосларини белгилаб беради. 
	Тошкент Кимё халқаро университети «Journal of Digital Medicine and Clinical Innovation» илмий-тиббий журналининг муассиси (кейинги ўринларда «Муассис» деб юритилади) ҳисобланади.
	Журнал тиббиёт фанлари, рақамли тиббиёт, соғлиқни сақлашни рақамлаштириш ва соғлиқни сақлашда ахборот-коммуникация технологиялари йўналишлари бўйича илмий нашр бўлиб, бир йилда 4 марта – ўзбек, инглиз ва рус тилларидаги мақолалар электрон шаклда чоп этилади (журналнинг даврийлигига кейинчалик амалдаги тартиб-қоидаларга мувофиқ тегишли ўзгартиришлар киритилиши мумкин).
	Журнал ва унинг таҳририяти ўз фаолиятида Ўзбекистон Республикаси Конституциясига, «Оммавий ахборот воситалари тўғрисида»ги, «Ахборот эркинлиги принциплари ва кафолатлари тўғрисида»ги, «Журналистик фаолиятини ҳимоя қилиш тўғрисида»ги, «Фуқароларнинг соғлиғини сақлаш тўғрисида»ги, «Шахсга доир маълумотлар тўғрисида»ги Ўзбекистон Республикаси Қонунлари, тиббий-биологик тадқиқотларнинг халқаро этик стандартлари (Хельсинки декларацияси), амалдаги бошқа қонунлар ва ҳуқуқий ҳужжатларга ҳамда мазкур Низомга амал қилади.
	Журнал таҳририяти ва Муассиснинг ўзаро муносабатлари Низом ва улар ўртасидаги ўзаро шартнома асосида йўлга қўйилади.
	Журнал таҳририяти мустақил мақомга эга эмас, Тошкент Кимё халқаро университети ҳузурида фаолият юритади.
	Журнал веб сайти : https://jodm.uz/ 
Таҳририят жойлашган манзил – Ўзбекистон Республикаси, Тошкент шаҳри, Яккасарой тумани, Усмон Носир кўчаси, 156-уй. Тел: +998 78 129 40 40.
II. Журнал таҳририяти фаолиятининг мақсади,
асосий вазифалари ва йўналишлари
2.1. Журналнинг асосий мақсади.
Соғлиқни сақлашни рақамлаштириш Ўзбекистон Республикаси иқтисодиётини ривожлантириш ва аҳоли саломатлигини мустаҳкамлаш борасида соғлиқни сақлашни такомиллаштиришнинг замонавий тенденциясидир. Шунинг учун соғлиқни сақлаш ташкилотлари ва муассасалари фаолиятида рақамли усулларни жорий этиш — яратилаётган рақамли тиббиёт контури доирасида тиббий ёрдам сифати, фойдаланиш имконияти ва самарадорлигини оширишга йўналтирилган долзарб, мураккаб ҳамда масъулиятли вазифаларни ечишга қаратилган илмий тадқиқот ишлари натижаларини ўз ичига олиши мақсадга мувофиқ.
«Journal of Digital Medicine and Clinical Innovation» илмий-тиббий журнали Республикамиз, халқаро таълим даргоҳлари, тиббий илмий-тадқиқот марказлари ва клиникаларнинг профессор-ўқитувчилари, шифокор-тадқиқотчилар, аспирантлар, клиник ординаторлар ва мустақил илмий изланувчилар томонидан олиб борилаётган илмий тадқиқот ишлари натижаларини илмий мақола тарзида чоп этади.
Журнал тиббиёт фанлари, клиник амалиёт, жамоат саломатлиги ҳамда рақамли тиббиёт соҳаларига ихтисослашган нашр бўлиб, тадқиқотчиларнинг илмий-инновацион ахборотга бўлган талаб ва эҳтиёжларини янада тўлароқ қондиришни, журнал имкониятларидан кенг ва самарали фойдаланишни ўз олдига асосий мақсад қилиб қўяди.
2.2. Журналнинг асосий вазифалари:
1. замонавий тиббиёт фанлари ва амалий соғлиқни сақлаш соҳасидаги долзарб илмий тадқиқот натижаларини эълон қилиш;
1. рақамли тиббиёт, телетиббиёт, тиббий ахборот тизимлари ва сунъий интеллектнинг тиббиётдаги татбиқига оид илмий ишларни ёритиш;
1. тиббиёт ходимлари, тадқиқотчилар ва соғлиқни сақлаш ташкилотчилари ўртасида илмий-амалий ахборот алмашинувини таъминлаш;
1. ёш олимлар, аспирантлар ва клиник ординаторларнинг илмий тадқиқот фаолиятини қўллаб-қувватлаш;
1. халқаро тиббий илмий ҳамжамият билан ҳамкорликни ривожлантириш ва Ўзбекистон тиббиёт фанининг халқаро рейтингини ошириш;
1. эълон қилинаётган тиббий тадқиқотларнинг этик ва илмий стандартларга мувофиқлигини таъминлаш.
2.3. Журналнинг асосий илмий йўналишлари:
1. рақамли тиббиёт ва электрон соғлиқни сақлаш (eHealth, mHealth);
1. телетиббиёт ва масофавий тиббий ёрдам;
1. тиббиётда сунъий интеллект ва машинавий ўрганиш технологиялари;
1. тиббий ахборот тизимлари ва электрон тиббий тарих (EHR/EMR);
1. биомедицина инжиниринги ва тиббий тасвирларни таҳлил қилиш;
1. клиник тадқиқотлар ва доказательная (исботли) тиббиёт;
1. жамоат саломатлиги, эпидемиология ва санитария-эпидемиологик мониторинг;
1. ички касалликлар, жарроҳлик, педиатрия, акушерлик-гинекология ва бошқа клиник фанлар бўйича замонавий тадқиқотлар;
1. фармакология, клиник фармакология ва дори воситаларидан оқилона фойдаланиш;
1. соғлиқни сақлашни ташкил этиш, бошқариш ва иқтисодиёти;
1. тиббий таълим ва шифокорларни узлуксиз касбий ривожлантириш.
III. Муассиснинг ҳуқуқ ва мажбуриятлари
3.1. Муассис қуйидаги ҳуқуқларга эга:
1. «Journal of Digital Medicine and Clinical Innovation» илмий-тиббий журнали таҳририятидан оммавий ахборот воситалари тўғрисидаги қонун ҳужжатлари ва мазкур Низом қоидаларининг тўла риоя этилишини талаб қилади;
1. журнал таҳририятининг молиявий-хўжалик фаолияти Муассис доирасида амалга оширилади;
1. фойдани тақсимлашда ва зарарларнинг ўрнини қоплашда иштирок этиш ҳамда таҳририят фаолияти тугатилган тақдирда, кредиторлар билан ҳисоб-китоб қилинганидан кейин қолган мол-мулкини ёки унинг қийматини қонун ҳужжатларида назарда тутилган тартибда олиш;
1. бош муҳаррирни лавозимига тасдиқлайди ва эгаллаб турган лавозимдан озод қилади;
1. журнал таҳрир ҳайъатини тасдиқлайди ва унга ўзгартиришлар киритади;
1. журнал таҳририяти штат жадвалини тасдиқлайди;
1. журнал таҳририяти йил якунидаги даромадлар ва харажатларни тасдиқлайди;
1. журнал таҳририят ижодий фаолиятининг истиқболли режаларини ишлаб чиқишда иштирок этади;
1. журнал саҳифаларида Таҳририят билан келишилган муддат ва ҳажмда реклама тусида бўлмаган ахборотларни жойлаштиради (тиббий маҳсулотлар ва хизматлар рекламаси амалдаги қонунчилик талабларига мувофиқ амалга оширилади);
1. журнал таҳририяти фаолияти ҳақида мунтазам ахборот олиб туради;
1. журнал таҳририяти фаолиятидан кўрилган фойдани тақсимлайди;
1. оммавий ахборот воситасининг рўйхатда қайд этилган номидан фойдаланиш ва уни тасарруф этиш, шунингдек, оммавий ахборотни тарқатишнинг айни шу шаклига татбиқан бу номдан бошқа шаклларнинг фойдаланишини таъқиқлайди;
1. журнал таҳририяти тугатилганида унинг номига бўлган ҳуқуқни сақлаб қолади.

3.2. Муассис қуйидаги мажбуриятларни олади:
1. журнал таҳририятини ташкил этиш;
1. журнал таҳририятининг Низомини тасдиқлаш ва унинг ижросини таъминлаш;
1. муассиснинг устав фонди ўзгарганлиги ҳақида, агар устав фондида чет эл инвестициялари улуши Ўзбекистон Республикаси «Оммавий ахборот воситалари тўғрисида»ги Қонуни 8-моддасининг тўртинчи қисмида назарда тутилган чегарадан ортиб кетган бўлса, Ўзбекистон Республикаси Вазирлар Маҳкамаси томонидан белгиланадиган ваколатли давлат органини хабардор этиш;
1. оммавий ахборот воситалари тўғрисидаги қонун ҳужжатларига риоя этилишини таъминлаш;
1. журнал таҳририяти билан шартнома тузиш;
1. журналнинг чиқарилишини таъминлаш;
1. журнал таҳририятини хизмат хоналари, алоқа воситалари, компьютер техникалари ва бошқа жиҳозлар билан таъминлаш;
1. журнал таҳририятининг молиявий-иқтисодий фаолияти, бухгалтерлик ҳисоби, ҳисоботи ва статистик ҳужжатларини юритиш;
1. журнал учун зарур ахборот ва материалларни ўз вақтида етказиб туриш;
1. журналнинг тиббиёт ҳамжамияти ва кенг доирада оммавийлигини таъминлашда яқиндан кўмаклашиш.
3.3. Муассис:
1. журнал таҳририятининг фаолият кўрсатиши учун уни молиялаштиради, моддий-техник масалаларни ҳал этишда ёрдам беради;
1. журнал таҳририят ходимларига маошини ўз вақтида тўлайди, уларга зарур меҳнат, ижтимоий ва турмуш шароитлари яратишда кўмаклашади, меҳнатига яраша рағбатлантириш тариқасида мукофотларга тавсия этади;
1. журнал таҳририяти йилни зарар билан якунлаган тақдирда, ушбу зарарни ўз ҳисобидан қоплайди;
1. «Оммавий ахборот воситалари тўғрисида»ги Ўзбекистон Республикаси Қонунига биноан журнал таҳририятининг ижодий фаолиятига аралашишга, эълон қилинаётган материалларни цензура қилишга ёки рецензиядан ўтказишга ҳақли эмас.
3.4. Муассиснинг зиммасида қонун ҳужжатларига мувофиқ бошқа мажбуриятлар ҳам бўлиши мумкин.
3.5. Муассиснинг ҳуқуқ ва мажбуриятлари қонунда назарда тутилган ҳолатларда тугатилади.
IV. Журнал таҳририятининг ҳуқуқ ва мажбуриятлари
4.1. Журнал таҳририяти қуйидаги ҳуқуқларга эга:
1. ахборот излаш, олиш ва тарқатиш;
1. ахборот олиш учун давлат органлари, соғлиқни сақлаш муассасалари, фуқароларнинг ўзини ўзи бошқариш органлари, жамоат бирлашмалари, корхоналар ва ташкилотларга мурожаат қилиш;
1. давлат сири, тиббий сир ёки қонун билан қўриқланадиган бошқа сирни истисно этган ҳолда ҳужжатлар, материаллар ва ахборотлардан фойдаланиш;
1. маълумотларни белгиланган тартибда ёзиб олиш, шу жумладан, зарур техника воситаларидан фойдаланган ҳолда ёзиб олиш;
1. журналистика, адабиёт, санъат ва илмий асарлардан қонунга мувофиқ фойдаланиш;
1. эълон қилинаётган тиббий-илмий материалларни текшириш учун профил мутахассислари, клиник муассасалари ва экспертларга мурожаат қилиш (тақриз — peer review);
1. материалларни таҳрир қилиш, илмий ёки этик мазмуни бузилган бўлса нашрдан олиб қолиш;
1. журнал таҳририятига келган муаллиф материалларини ва хатларни эълон қилишга тайёрлаш чоғида уларнинг мазмунини бузмаган ҳолда қисқартириш ҳамда таҳрир этиш.
4.2. Журнал таҳририяти қонунан рад этган материалларни ОАВда мажбуран эълон қилдиришга ҳеч ким ҳақли эмас.
4.3. Журнал таҳририяти:
1. бошқа оммавий ахборот воситалари, шунингдек, журналистлар, жамоатчи муҳбирлар, шифокор-муаллифлар ва ташқи муаллифлар билан алоқаларни йўлга қўяди;
1. идоралар, муассасалар, корхоналар, жамоат ташкилотларининг турли соҳаларга оид ахборотларини, юридик ва жисмоний шахсларнинг реклама ва эълонларини амалдаги қонунчилик доирасида босиб чиқаради.
4.4. Журналнинг даврийлиги, ҳажми, ўлчами ва нархи амалдаги қонунлар доирасида Муассис билан келишилган ҳолда журнал таҳрир ҳайъати томонидан белгиланади.
4.5. Журнал таҳририяти мазкур Низомда кўрсатилган вазифаларни амалга оширар экан, қуйидагиларга ҳақли ҳисобланади:
1. журналнинг ҳар бир сони алоҳида чиқарилиши фақат Бош муҳаррир уни чиқариш учун рухсат берганидан сўнг йўл қўйилади;
1. юридик ва жисмоний шахсларнинг илмий-маслаҳат хизматига бўлган эҳтиёжини қондиради;
1. қонун ҳужжатларига мувофиқ илова нашрлар (махсус сонлар, илмий конференциялар тўпламлари) чоп этади.
4.6. Амалдаги қонун ҳужжатлари билан таъқиқланмаган ишлаб чиқариш, тижорат ва молия фаолияти билан шуғулланади.
4.7. Журнал таҳририяти қонунларга кўра бошқа ҳуқуқлардан фойдаланиши мумкин.
4.8. Журнал таҳририяти қуйидаги мажбуриятларни ўз зиммасига олади:
1. «Оммавий ахборот воситалари тўғрисида»ги қонун ҳужжатлари талабларига қатъий риоя этиш;
1. чоп этилаётган тиббий-илмий материалларнинг тўғрилиги ва исботлилигини текшириш;
1. мақолаларни икки ёки ундан ортиқ мустақил тақризчилар (peer review) орқали кўриб чиқишни таъминлаш;
1. нашрга тайёрланган материалларнинг долзарблигини ва журналнинг профилига, давр талабларига мослигини таъминлаш;
1. нашр этиш этикаси (publication ethics) талабларига — плагиатнинг олдини олиш, манфаатлар тўқнашувини ошкор қилиш, муаллифлик ҳуқуқларига риоя қилиш — амал қилиш;
1. мазкур Низом ва қонун ҳужжатларида белгиланган ваколатлари доирасида оммавий ахборот воситасининг ишларини бошқариш;
1. журнални белгиланган тартибда ва ўз вақтида чиқариш;
1. журнал таҳририяти фаолияти ҳақида Муассисга ахборот бериш;
1. Муассис тақдим этган материалларни журналда ёритиш.
4.9. Журнал таҳририяти:
1. чоп этилган тиббий-илмий ахборотнинг тўлиқлиги ва ҳаққонийлиги учун жавобгарликни ўз зиммасига олади;
1. эълон қилинадиган тадқиқотларда беморлар маълумотларининг махфийлигини ва шахсий маълумотларни ҳимоя қилишни таъминлайди;
1. Муассис томонидан фойдаланиш учун берилган жиҳозлар, компьютер техникаси, алоқа воситалари ва бошқа шу каби мол-мулклар бутлигини таъминлайди.
4.10. Журнал таҳририятининг зиммасида қонун ҳужжатларига мувофиқ бошқа мажбуриятлар ҳам бўлиши мумкин.
4.11. Журнал таҳририяти:
1. меҳнат, ижро ва ишлаб чиқариш интизомини мустаҳкамлайди;
1. ходимларни моддий ва маънавий рағбатлантириш, уларнинг касбий маҳоратларини ошириш тўғрисида ғамхўрлик қилади.
4.12. Журнал таҳририяти:
1. фавқулотда вазиятлар (эпидемия, пандемия ва бошқа жамоат саломатлиги таҳдидлари) тўғрисида шошилинч хабарлар ёки ваколатли давлат органлари томонидан жамоатчилик эътиборига зудлик билан етказиш мақсадида берилган хабарларни эълон қилади;
1. суднинг айни шу ОАВда эълон қилиш тўғрисидаги кўрсатмаси бўлган кучга кирган қарорни кўрсатилган муддатда эълон қилади.
V. Журнал таҳририятининг бошқарув органларини
шакллантириш тартиби
5.1. Журнал таҳрир кенгаши раиси – университет ректори журнал таҳририятига умумий раҳбарликни амалга оширади.
5.2. Журнал таҳрир ҳайъати раиси:
1. журнал таҳририяти ва таҳрир ҳайъатининг фаолиятига умумий раҳбарлик қилади;
1. журнал таҳририяти ходимлари билан меҳнат шартномаси тузиш, уларни бекор қилиш, шунингдек, ходимларни рағбатлантириш ёки интизомий жавобгарликка тортиш масалаларини Ўзбекистон Республикаси Меҳнат Кодекси талабларига мувофиқ ҳал этади;
1. журнал таҳририятининг штатлар жадвалини тасдиқлайди, жамоа ходимларининг хизмат вазифаларини, иш ҳақи, мукофот, устама иш ҳақи, моддий ёрдам ва қалам ҳақи миқдорларини белгилайди;
1. журнал таҳририятининг ички меҳнат қоидаларини тасдиқлайди;
1. журнал таҳририятининг самарали фаолият кўрсатиши учун барча зарур шароитларни яратиш чораларни кўради;
1. ходимларнинг илмий-ижодий ютуқларини моддий ва маънавий жиҳатдан рағбатлантиради, уларнинг касб маҳоратини янада ошириш ҳақида ғамхўрлик қилади.
5.3. Муассис томонидан тайинланадиган Бош муҳаррир тиббиёт ёки соғлиқни сақлашни рақамлаштириш соҳасида илмий даражага эга бўлиши ва қуйидаги вазифаларни бажаради:
1. бошқа таҳририятлар билан, шунингдек, республикамиз ва хорижий мамлакатлардаги тиббий илмий-тадқиқот муассасалари ва ижодий уюшмалари билан ҳамкорлик қилади;
1. чоп этишга тайёрланган материалларни таҳрир қилади;
1. чоп этилиши керак бўлган сонни имзолайди;
1. журналнинг вақтида нашрга тайёрланиб эълон қилиниши, унда босилган тиббий-илмий материалларнинг мазмуни, холислиги ва маълумотларнинг ҳаққонийлиги учун масъул ҳисобланади;
1. журналнинг таҳририят ходимлари таклифлари асосида ишлаб чиқилган йиллик ва ҳар бир сони режасини тасдиқлайди ва унинг ижросини таъминлайди;
1. журнал таҳририятининг навбатдаги ва навбатдан ташқари йиғилишларини чақиради;
1. журнал таҳририяти келгуси режаларини, таҳрир ҳайъатининг қарорларини амалга оширишни таъминлайди;
1. давлат ва жамоат ташкилотлари, соғлиқни сақлаш муассасалари билан муносабатларда журнал таҳририяти номидан иш олиб боради;
1. корхона, ташкилот ва муассасалар, давлат органлари билан муносабатларда ушбу Низом талаблари доирасида журнал таҳририяти манфаатини ҳимоя қилади;
1. журнал таҳририяти фаолияти жараёнида юзага келган масалалар бўйича хизмат вазифалари доирасида қарорлар қабул қилади;
1. журнал таҳририяти номидан вакиллик қилади ва тегишли хат-ёзишмаларни амалга оширади.
5.3.1. Бош муҳаррир журнал таҳририятининг фаолияти «Оммавий ахборот воситалари тўғрисида»ги Қонун, тиббий нашр этиш этикасининг халқаро стандартлари (ICMJE, COPE) ҳамда мазкур Низом талабларига мувофиқ бўлишига масъулдир.
5.3.2. Бош муҳаррир ўзининг юқоридаги ваколатларини бажаришни тўла ёки қисман ташкил этиш вазифасини масъул котибга юклаши ва ижрони ўз назоратида қолдириши мумкин.
5.3.3. Журнал таҳрир ҳайъати таҳририятни бошқаришда маслаҳат статусига эга бўлган жамоа органидир. Журнал таҳрир ҳайъати Бош муҳаррир томонидан тузилади ва Муассис томонидан тасдиқланади. Таҳрир ҳайъати таркибига тиббиёт фанларининг турли соҳалари бўйича малакали мутахассислар, шу жумладан хорижий олимлар киритилиши мумкин.
5.3.4. Бош муҳаррир илмий-тиббий журнал фаолияти бўйича муассаса олдида ҳисобдордир.
5.5. Журнал таҳрир ҳайъати:
1. Бош муҳаррир раҳбарлигида таҳририят ходимлари, етакчи шифокор-олимлар ва тиббий илмий жамоатчилик вакилларидан иборат таркибда ташкил этилади;
1. журнал таҳрир ҳайъати Низомга ўзгартиришлар ва қўшимчалар киритиш ҳақида таклифлар беради;
1. журнал таҳририяти фаолиятидаги янги илмий йўналишларни белгилайди;
1. рағбатлантириш жамғармасини тузиш ва ундан фойдаланиш тўғрисида тавсиялар беради, фойдани тақсимлаш ишида белгиланган тартибда қатнашади.
5.6. Журнал таҳрир ҳайъати йиғилиши қарорлари маслаҳат овозига эга бўлади.
5.7. Журнал таҳрир ҳайъати умумий йиғилиши:
1. журнал таҳририятининг йиллик харажатлар ва даромадлар сметасини муҳокама қилади;
1. журнал таҳририяти ходимларининг меҳнат шароитларини яхшилаш, рағбатлантириш, меҳнат интизоми қоидаларини мустаҳкамлаш ва ходимларнинг иш фаолияти билан боғлиқ масалалар бўйича Муассисга таклифлар киритади;
1. бош муҳаррир билан журнал таҳрир ҳайъатининг кўпчилик аъзолари ўртасида вужудга келган келишмовчилик ва баҳсли масалаларни ҳал этади.
5.8. Журнал таҳрир ҳайъати умумий йиғилиши ваколатига киритилган масалалар юзасидан қарорлар шу йиғилишда кўпчилик овоз билан қабул қилинади.

VI. Журнал таҳририятини молиялаштириш манбалари,
молиявий-хўжалик фаолияти

6.1. Журнал таҳририятининг молиявий-хўжалик фаолияти Муассис доирасида амалга оширилади.
6.2. Қуйидагилар журнал таҳририяти фаолиятини молиялаш манбалари ҳисобланади:
1. Муассис томонидан ажратиладиган маблағлар;
1. журналда мақола эълон қилиш бўйича тўловлар (article processing charges);
1. реклама ва эълонлардан тушадиган даромад (амалдаги қонунчилик доирасида тиббий маҳсулот ва хизматлар учун);
1. ҳомийлар ва хайрия ташкилотлари ажратган маблағлар;
1. Ўзбекистон Республикаси ташкилотлари, муассасалари, корхоналари ҳамда фуқароларнинг хайрия маблағлари;
1. тиббий илмий тадқиқот грантлари ва халқаро лойиҳалардан тушган маблағлар;
1. қонун ҳужжатларида таъқиқланмаган бошқа маблағлар.
6.3. Журналда мақола эълон қилиш бўйича тўловлар миқдори, бошқа хизматлар ҳақи Муассис билан келишилган ҳолда журнал таҳрир ҳайъати томонидан белгиланади ва ўзгартирилади.
6.4. Журнал таҳририяти ва Муассис бозор иқтисоди талабларидан келиб чиқиб, журналнинг даврийлигини ва мақола эълон қилиш учун тўлов миқдорини мустақил ўзгартириши мумкин.
6.5. Журнал таҳририяти ходимларига тўланадиган иш ҳақи, шунингдек мукофот фондлари ва бошқалар амалдаги қонунчиликка риоя этилган ҳолда Муассис билан келишилган ҳолда белгиланади.
6.6. Журнал таҳририяти реклама ва эълонлардан тушган маблағларни, хайрия ва ҳомийлик маблағларини ходимларни ва муаллифларни, таҳрир ҳайъати аъзоларини рағбатлантириш, уларга моддий ёрдам кўрсатиш мақсадларига Муассис билан келишилган ҳолда сарфлаш ҳуқуқига эгадир.
6.7. Илмий-тиббий журнал жаҳон ахборот тизимига Муассис томонидан олинган веб-сайт орқали электрон шаклда жойлаштирилади. Журнал халқаро илмий-цитат базаларига (Scopus, Web of Science, PubMed, DOAJ ва бошқалар) киритиш бўйича чора-тадбирлар амалга оширилади.
6.8. Журнал таҳририятининг давлат ва жамоат ташкилотлари, тадбиркорлик тузилмалари, фуқаролар билан баҳсли муносабатлари амалдаги қонунчиликка мувофиқ тегишли суд идоралари томонидан ҳал этилади.


VII. Фойдани тақсимлаш ва зарарни қоплаш тартиби
7.1. Муассис ҳар молия йили якуни бўйича журнал таҳририяти молия-хўжалик фаолиятининг якунини чиқаради ва амалдаги қонун ҳужжатларига мувофиқ, солиқлар ва мажбурий тўловлар, шу жумладан, давлат ижтимоий суғурта, пенсия жамғармасига, шунингдек, ижара тўловларини амалга оширади.
7.2. Солиқлар ва барча мажбурий тўловлар тўланганидан сўнг қоладиган маблағлар соф фойдани ташкил этади.
7.3. Журнал таҳририяти фаолиятидан ишлаб топилган соф фойда журнал таҳририяти фаолиятини ривожлантиришга, техник воситалар, компьютерлар, тиббий ахборот тизимлари ва электрон нашр платформаларини сотиб олишга йўналтирилади. Қолган қисми ходимларни мукофотлаш, моддий рағбатлантириш ва уларни ижтимоий ҳимоялаш мақсадларида ишлатилади.
7.5. Журнал таҳририяти молия йилини зарар билан якунлаган ҳолатда кўрилган зарар Муассис ҳисобидан қопланади.
7.6. Фойдани тақсимлаш ва зарарни қоплаш тартиби Муассис қарорига асосан амалга оширилади.
VIII. Журнал таҳририяти билан ходимлар ўртасидаги муносабатлар
8.1. Журнал таҳририяти жамоаси Бош муҳаррир, унинг ўринбосар(лар)и, илмий муҳаррирлар, масъул котиб ва таҳририятнинг бошқа ходимларидан иборат бўлиб, касб фаолиятида мустақилдир. Журнал таҳририяти штатида турган, тиббий-илмий материалларни тўплаш, таҳлил ҳамда таҳрир қилиш ёки нашрга тайёрлаш билан шуғулланувчи шахс — журнал таҳририяти ходимидир.
8.2. Бош муҳаррир ва журнал таҳририятининг ходимлари Муассис томонидан ишга қабул қилинади ва ишдан бўшатилади. Меҳнат муносабатларини белгиловчи бошқа ҳужжатлар ҳам Муассис томонидан иш берувчининг қонун ҳужжатларида белгиланган ваколатлари доирасида қабул қилинади.
8.3. Журнал таҳририяти жамоасидаги меҳнатга оид муносабатлар қонун ҳужжатларига, ушбу Низом, ички меҳнат тартиб-қоидалари, лавозимга оид йўриқномалар ҳамда журнал таҳририятининг бошқа ўзига хос ҳужжатлари билан тартибга солинади.
8.4. Ходимларнинг лавозимлари рўйхати ва хизмат вазифалари, қоидалари, ички меҳнат тартиби Бош муҳаррир томонидан ишлаб чиқилади ва Муассис томонидан тасдиқланади.
8.5. Мазкур Низом талаблари ва унинг асосида ишлаб чиқилган ички меҳнат тартиб-қоидалари барча ходимлар учун мажбурийдир.

IX. Учинчи шахслар билан ўзаро муносабатлар
9.1. Оммавий ахборот воситасининг Муассиси мазкур ОАВнинг рўйхатда қайд этилган номидан фойдаланиш ва уни тасарруф этиш, шунингдек, оммавий ахборотни тарқатишнинг айни шу шаклига татбиқан бу номдан бошқа шахсларнинг фойдаланишини таъқиқлашда мутлақ ҳуқуққа эгадир. Муассис мазкур ҳуқуқни учинчи шахсга топширишга ҳақлидир. Бунда у Муассис ўзгаргани ҳақида рўйхатга олувчи органни хабардор қилади. Мутлақ ҳуқуқ ОАВ қайта рўйхатдан ўтказилган пайтдан бошлаб ўтказилган ҳисобланади.
9.2. Муассис муассисликдан ихтиёрий равишда чиққан тақдирда, унинг ҳуқуқ ва мажбуриятлари бошқа муассис ёки учинчи шахсга ўтиши мумкин. Муассис таркибининг мажбуран ўзгартирилиши ва шунингдек, муассис ҳуқуқ ва мажбуриятларининг мажбуран учинчи шахсга ўтказилишига фақат суд қарори билан йўл қўйилади.
9.3. Муассис оммавий ахборот воситасини мулкий мажмуа сифатида ишончли бошқариш учун бошқа шахс (ишончли бошқарувчи) га топшириши мумкин. ОАВнинг учинчи шахс ихтиёрига ўтказилиши билан Муассиснинг ҳуқуқ ва мажбуриятлари тугайди.
9.4. Муассиснинг учинчи шахслар билан тузган ўзаро савдо, пуллик хизмат ва бошқа шу каби ҳамкорлик шартномалари бўйича журнал таҳририяти жавобгар бўлмайди.
9.5. Журнал таҳририяти учинчи шахслар билан, шу жумладан тиббий илмий-тадқиқот муассасалари, клиник марказлар ва халқаро тиббий нашрлар билан амалдаги қонунчиликка мувофиқ ҳамкорлик шартномалари тузиши ва ўз зиммасига мажбуриятлар олиши мумкин. Бу мажбуриятлар юзасидан Муассис жавобгар бўлмайди.
9.6. Муассис ва журнал таҳририятининг учинчи шахслар билан муносабатлари давомида пайдо бўладиган низоли масалалар томонларнинг ўзаро келишувлари ёки суд орқали ҳал этилади.
X. Журнал таҳририяти фаолиятини тўхтатиб туриш.
Журнал таҳририятини тугатиш, қайта ташкил этиш асослари ва тартиблари
10.1. Оммавий ахборот воситасини чиқаришни тўхтатиб туриш ёки тугатиш Муассиснинг қарорига биноан ва рўйхатга олувчи органнинг даъво аризаси асосида суднинг қарорига кўра амалга оширилади.
10.2. Муассис таклифига мувофиқ (муассислар таркибининг ўзгариши ва бошқалар) журнал таҳририятининг ноширлик фаолияти вақтинча тўхтатиб турилиши мумкин.
10.3. Муассис илмий-тиббий журналнинг чиқарилишини тўхтатиб туриш ёки журнал таҳририятини тугатиш тўғрисида қарор қабул қилинган кундан кейин ўз қарори ҳақида рўйхатдан ўтказувчи органни уч кун муддат ичида ёзма равишда хабардор этиши ва ахборот тизими орқали электрон шаклда хабардор этиши шарт. Мазкур хабарнома ушбу ОАВнинг тўхтатиб турилиши ёки тугатилишидан олдинги сўнгги чиқишларидан бирига жойлаштирилиши керак.
10.4. Оммавий ахборот воситасининг чиқарилишини суд қарорига кўра тўхтатиб туриш рўйхатдан ўтказувчи орган томонидан таҳририятга нисбатан чиқарилган огоҳлантиришга сабаб бўлган қонун ҳужжатлари бузилиши такрорий ёзма огоҳлантиришдан кейин бир ой ичида бартараф этилмаган тақдирда амалга оширилади.
10.5. Журнал чиқарилишини қайта бошлаш рўйхатдан ўтказувчи орган аниқлаган қонун ҳужжатлари бузилиши бартараф этилганлигини тасдиқловчи маълумотлар Муассис ва (ёки) журнал таҳририяти томонидан судга тақдим этилганидан кейин суд қарорига асосан амалга оширилади.
10.6. Журнал таҳририятини суд қарори билан тугатишга қуйидагилар асос бўлади:
1. журнал таҳририяти томонидан ОАВ тўғрисидаги қонун ҳужжатлари талаблари мунтазам равишда бузиб келинганлиги, бу ҳақда рўйхатдан ўтказувчи орган томонидан Муассис ва (ёки) журнал таҳририяти номига ёзма огоҳлантиришлар юборилганлиги;
1. суднинг ОАВни чиқаришни тўхтатиб туриш ҳақидаги қарори бажарилмаганлиги;
1. ОАВнинг олти ойдан зиёд вақт чиқарилмаганлиги;
1. қонун ҳужжатларида белгиланган бошқа ҳолатлар.
ОАВнинг чиқарилишини тугатиш унинг рўйхатдан ўтказилганлиги тўғрисидаги гувоҳномасининг ҳақиқий эмас деб топилишига сабаб бўлади.
10.7. Журнал таҳририяти фаолияти тугатилаётган тақдирда Муассис томонидан тузилган Тугатиш комиссияси журнал таҳририяти раҳбарлигини зиммасига олади ва белгиланган муддат ичида журнал таҳририятини тугатишга доир барча ишларни амалга оширади.
10.8. Журнал таҳририятини қайта ташкил этиш, уни қўшиб юбориш, қўшиб олиш, ўзгартириш тартиби Муассис қарори билан ёки суд қарорига кўра ва қонунда кўрсатилган бошқа ҳолларда амалга оширилади.
10.9. Муассис ёки суднинг қарорига биноан оммавий ахборот воситаси чиқарилишини тугатиш тўғрисида қарор қабул қилинган тақдирда Бош муҳаррир ёки таҳририят ходимларидан бири қонунда белгиланган тартибда худди шу номда оммавий ахборот воситаси таъсис этиш масаласини қўйиши мумкин.
10.10. Журнал таҳририятни қайта ташкил этиш юзасидан ташаббус билдирган тараф ўзига янги муассис (ҳаммуассис) танлаши ёки мустақил равишда ташкилий чора-тадбирлар кўриш, белгиланган тартибда давлат рўйхатидан ўтган ҳолда банк ҳисоб рақамига, муҳр ва тамғасига эга бўлишга ҳақлидир.
XI. Журнал таҳририяти Низомини қабул қилиш ва
унга ўзгартиришлар киритиш тартиби
11.1. Журнал таҳририяти Низоми Муассис томонидан тасдиқланади.
11.2. Низомга ўзгартиришлар ва қўшимчалар киритиш мазкур Низомни қабул қилиш тартиби қандай бўлса, шундай амалга оширилади.
11.3. Оммавий ахборот воситалари соҳасидаги, шунингдек, ноширлик, матбаа, журналистлик фаолиятига ҳамда соғлиқни сақлаш ва тиббий тадқиқотларга оид Ўзбекистон Республикаси қонунларига киритилган ўзгартиришлар ва қўшимчалар асосида ҳам Таҳририят Низомига ўзгартириш ва қўшимчалар киритилиши мумкин.
11.4. Журнал таҳририяти ходимлари мазкур Низомга сўзсиз риоя этишга мажбурдирлар. Журнал таҳририяти Низоми асосида ҳар бир ходимнинг шартномавий вазифаларига тегишли йўриқномалар ишлаб чиқилади ва уларга амал қилиш таъминланади.
Тошкент Кимё халқаро университети Кенгашида тасдиқланган.
(2026 йил «__» _______ даги __-сон йиғилиш баённомаси).
